Dirch Passer

Dirch Hartvig Passer (født 18. maj 1926 på Østerbro i København, død  3. september 1980 på Københavns Kommunehospital) var en dansk skuespiller og komiker. Han medvirkede i en lang række film gennem tre årtier (1950'erne til 1970'erne), som regel i komiske roller, og gerne som trækplaster for film, selv hvis hans rolle var ret lille. Desuden var han en flittig sceneskuespiller, især i revy-genren, hvor en række af hans numre fortsat er kendt. Han samarbejdede ofte med andre komiske skuespillere som Kjeld Petersen og Ulf Pilgaard.

Tidlig karriere og succes 

Passer fik allerede opmærksomhed i Fiffer-revyerne i slutningen af 1940'erne. I årene 1955-1958 og igen i 1962 optrådte han i komikerduoen Kellerdirk Bros sammen med Kjeld Petersen, hvilket var med til at befæste hans position som en af Danmarks mest populære revystjerner. Fra denne tid stammer sketchene How Jazz was born og Babs og Nutte.

Hans eneste seriøse rolle på teatret var i 1961, hvor Passer spillede den tilbagestående Lenny i Mus og mænd af John Steinbeck over for Ove Sprogøe. Desværre var Passers image som komiker så grundfæstet, at folk brast i latter, så snart han viste sig på scenen uden tanke for, at det drejede sig om en tragisk rolle, hvilket Passer tog sig meget nær. Forestillingen stoppede efter 11 opførelser. 

Øjeblikkeligt efter Kjeld Petersens død, d. 24. maj 1962, trak Passer sig fra teater- og revyscenen i fem år. I disse år indspillede han i stedet en række film.

Tilbage til scenen 
I 1967 stod Passer igen på  scenen i Cirkusrevyen, hvor han til sin egen overraskelse fik ny og voksende succes. Han fortsatte i Cirkusrevyen i syv år. Fra denne periode kan især makkerskabet med Preben Kaas fremhæves.

I 1976 og 1977 var han det store trækplaster i Holstebrorevyen.

Film 
Passer indspillede omkring 100 film. De fik en meget blandet modtagelse af kritikerne. Ofte var Passers navn med størst skrift på plakaten, også selvom han kun spillede en lille rolle. I Passers senere karriere fik filmene hårdere medfart af kritikerne.

I 1961 modtog Passer en æres-Bodil, fordi han: “med et stort talent har ladet sig misbruge af danske producenter og i håb om, at han snart må få en rolle, der svarer til hans talent.” I 1974 modtog Passer en Bodil for sin hovedrolle i filmen Mig og Mafiaen.

Privatliv 
Dirch Passer var gift to gange: Fra 1950 til 1959 med skuespillerinden Sigrid Horne Rasmussen og fra 1970 til 1976 med reklametegneren Hanne Bjerre Pedersen. Han boede sammen med flere andre kvinder i længere tid, blandt andre i fem år med kollegaen Judy Gringer. Han fik to børn – et fra hvert ægteskab – Dorte Passer og Josefine Passer.

Dirch Passer boede til sin død sammen med Bente Askjær. Hun var 26 år, da Dirch Passer døde i Tivolirevyen i 1980. En måned senere skulle de have været gift.

Han levede i mange år intenst med et stort arbejdspres og et stort alkoholforbrug. I perioder var han ofte gæst på de københavnske værtshuse. Selv sagde han: “Man skulle have været dværg, så var bajerne meget større!” 

Dirch Passer var bror til skuespillerinderne Kirsten og Marchen Passer. 

Han blev i 1974 Ridder af Dannebrog.

Et af Dirch Passers mange revynumre (Finger-nummeret fra 1974) er med i Kulturkanonen under scenekunst. Nummeret stammer fra den amerikanske komiker Art Metrano, som præsenterede det i 1969 og blandt andet optrådte med det i Della Reese Show, The Dean Martin Show og Mike Douglas Show.

Død 
Dirch Passer blev erklæret død af hjertestop den 3. september 1980 omkring klokken 21.20 på Københavns Kommunehospital. Han skulle have optrådt om aftenen i Glassalen i Tivoli, men han faldt om på scenen bag tæppet i sit klovnekostume kort inden forestillingen. Man løftede Passer op og ind i en ambulance, der kørte ham til hospitalet. Han blev erklæret død efter cirka to timers genoplivningsforsøg. Han ligger begravet på Dragør Kirkegård.

Forinden havde Passer været ved hjertespecialisten dr. med. A. Tybjærg Hansen på Hvidovre Hospital for at blive tjekket, da han tidligere havde fået et ildebefindende.

Filmatisering 
Den 25. august 2011 var der premiere på filmen Dirch om Dirch Passers liv. Den var instrueret af Martin Zandvliet. Med til gallapremieren var Dirch Passers to døtre, Dorte Passer og Josefine Passer. I filmen spiller Nikolaj Lie Kaas (søn af Preben Kaas) titelrollen suppleret af Lars Ranthe i rollen som Kjeld Petersen. For disse roller blev begge tildelt en Robert og en Bodil for henholdsvis bedste mandlige hovedrolle og birolle.

Udvalgt filmografi 

 Stjerneskud – 1947
 Den opvakte jomfru – 1950
 Som sendt fra himlen – 1951
 Dorte – 1951
 Rekrut 67 Petersen – 1952
 Vejrhanen – 1952
 Vi arme syndere – 1952
 Dirch passer hund – 1952
 Ved Kongelunden – 1953
 Solstik -1953
 I kongens klær – 1954
 Sol, sommer og badevand – 1954
 Dirch Passer vælter byen – 1954
 Masser af Passer – 1955
 Det var på Rundetårn – 1955
 Færgekroen – 1956
 Hvad vil De ha'? – 1956
 Den store gavtyv – 1956
 Tag til marked i Fjordby – 1957
 Krudt og klunker – 1958
 Pigen og vandpytten – 1958
 Styrmand Karlsen – 1958
 Charles' tante – 1959
 Poeten og Lillemor (film) – 1959
 Soldaterkammerater rykker ud – 1959
 Vi er allesammen tossede – 1959
 Onkel Bill fra New York – 1959
 Baronessen fra benzintanken – 1960
 Elefanter på loftet – 1960
 Forelsket i København – 1960
 Panik i paradis – 1960
 Poeten og Lillemor og Lotte – 1960
 Skibet er ladet med... – 1960
 Sømand i knibe – 1960
 Dyden er ikke Dirchefri – 1960
 Hest på sommerferie (kortfilm) – 1960
 Gøngehøvdingen – 1961
 Peters baby – 1961
 Poeten og Lillemor i forårshumør – 1961
 Reptilicus – 1961
 Støv på hjernen – 1961
 Det støver stadig – 1962
 Han, hun, Dirch og Dario – 1962
 Lykkens musikanter – 1962
 Oskar – 1962
 Sømænd og svigermødre – 1962
 Venus fra Vestø – 1962
 Det tossede paradis – 1962
 Bussen – 1963
 Frk. Nitouche – 1963
 Hvis lille pige er du? – 1963
 Pigen og pressefotografen – 1963
 Støv for alle pengene – 1963
 Tre piger i Paris – 1963
 Vi har det jo dejligt – 1963
 Don Olsen kommer til byen – 1964
 Majorens oppasser – 1964
 Sommer i Tyrol – 1964
 Dirch og blåjakkerne – 1964
 Vi vilde vikinger – 1965
 Flådens friske fyre – 1965
 Passer passer piger – 1965
 Pigen og millionæren – 1965
 Der var engang – 1966
 Jeg - en elsker – 1966
 Pigen og greven – 1966
 Slap af, Frede – 1966
 Elsk din næste – 1967
 Cirkusrevyen (1967) – 1967
 Nyhavns glade gutter – 1967
 Mig og min lillebror – 1967
 Onkel Joakims hemmelighed – 1967
 Dyrlægens plejebørn – 1968
 Mig og min lillebror og storsmuglerne – 1968
 Soldaterkammerater på bjørnetjeneste – 1968
 Min søsters børn vælter byen – 1968
 Mig og min lillebror og Bølle – 1969
 Pigen fra Egborg – 1969
 Sjov i gaden – 1969
 Nøglen til Paradis – 1970
 Præriens skrappe drenge – 1970
 Hurra for de blå husarer – 1970
 Amour – 1970
 ih, det er dog den stiveste – 1970
 Guld til præriens skrappe drenge – 1971
 Min søsters børn når de er værst – 1971
 Hvor er liget Møller? – 1971
 Takt og tone i himmelsengen – 1972
 Lenin, din gavtyv – 1972
 Solstik på badehotellet – 1973
 Mig og Mafiaen – 1973
 Mafiaen, det er osse mig – 1974
 Piger i trøjen – 1975
 Piger i trøjen 2 – 1976
 Spøgelsestoget – 1976
 Piger til søs – 1977
 Alt på et bræt – 1977
 En by i provinsen – 1977-1980
 Fængslende feriedage – 1978

 Udvalgte indspillede monologer og sketches 

 Moder Sol (6:13) – (Povel Ramel og Arvid Müller) – 1961.
 Mudderkliren (7:33) – (Holbek og Preben Kaas) – 1969.
 Kulmulen (9:15) – (Preben Kaas og Poul Arland)- 1970.
 Privatdetektiven (7:06)  – (Preben Kaas) – Magnet/Polygram 1972.
 Dirch På Toppen (8:52) – (Otto Ludvig, Poul Sabro og Preben Kaas) – 1974.
 Babyen/Op å då (8:40) – (Preben Kaas) – 1974.
 Fynboen (9:28) – (Preben Kaas og Povl Sabro) – 1974.
 Urban Olsen (4:07)  – (Hans Alfredson).
 Kjeld Petersen og Dirch: Tømmerflåden (4:43) – (Børge Müller). 
 Kjeld Petersen og Dirch: Skolekammerater (6:00) – (Børge Müller). 
 Ulf Pilgaard og Dirch: Vitsbutikken (6:18) – (Arne Myggen)- Starbox/Polygram 1977.
 Ulf Pilgaard og Dirch: Duel på Brandere (7:02) – (Povl Sabroe og Preben Kaas) – 1968. 
 Judy Gringer og Dirch: Babs og Nutte (7:10) – (Arvid Müller).

 Referencer 

 Litteratur 
 Lindgren, Malin: Kære Dirch'',  Forlaget Asschenfeldt, 1986.

Eksterne henvisninger 

 
 Dirch Passer – et fænomen 
 

Riddere af Dannebrog
Skuespillere fra Danmark
Komikere fra Danmark
Bodilprisen for bedste mandlige hovedrolle
Personer fra Østerbro
Omkomne på scenen
Personer i Kraks Blå Bog (afdøde)
Personer i Dansk Biografisk Leksikon
Personer med enkeltværker i Kulturkanonen